**APROB,**

**Bogdan GHEORGHIU,**

**Ministrul Culturii**

**REFERAT DE APROBARE**

**a Ordinului Ministrului Culturii pentru modificarea şi completarea Ordinului Ministrului Culturii şi Identităţii Naţionale nr. 2515/2018 privind stabilirea cuantumului tarifelor pentru emiterea avizelor de specialitate necesare pentru intervenţiile asupra imobilelor aflate în zonele de protecţie a monumentelor istorice şi în zonele construite protejate**

În conformitate cu prevederile art. 26 alin. (1), pct. 11 și alin. (4) din Legea nr. 422/2001 privind protejarea monumentelor istorice, republicată, cu modificările ulterioare, şi în temeiul prevederilor art. 11 alin. (1) şi (4) din Hotărârea Guvernului nr. 90/2010 privind organizarea şi funcţionarea Ministerului Culturii, cu modificările și completările ulterioare, este necesară aprobarea prin ordin al ministrului culturii și identității naționale a tarifelor pentru emiterea avizelor de specialitate pentru imobilele aflate în zona de protecţie a monumentelor istorice şi în zonele construite protejate.

În prezent, cuantumul tarifelor pentru emiterea avizelor de specialitate pentru imobilele aflate în zona de protecţie a monumentelor istorice şi în zonele construite protejate este stabilit prin Ordinul Ministrului Culturii şi Identităţii Naţionale nr. 2515/2018. Ȋn practică, s-au constatat dificultăţi în ceea ce priveşte aplicarea unitară a dispoziţiilor O.M.C.I.N. nr. 2515/2018.

Ȋn vederea asigurării unei aplicări corente şi eficiente a normelor juridice, a fost elaborat prezentul Ordin pentru modificarea şi completarea Ordinului Ministrului Culturii şi Identităţii Naţionale nr. 2515/2018 privind stabilirea cuantumului tarifelor pentru emiterea avizelor de specialitate necesare pentru intervenţiile asupra imobilelor aflate în zonele de protecţie a monumentelor istorice şi în zonele construite protejate.

Prin prezentul ordin se urmăreşte reglementarea unor aspecte referitoare la perceperea tarifelor şi la modalitatea detaliată de identificare a suprafeţelor care stau la baza calculului tarifelor pentru emiterea avizelor de specialitate necesare pentru intervenţiile asupra imobilelor aflate în zonele de protecţie a monumentelor istorice şi în zonele construite protejate.

Potrivit informaţiilor comunicate de către direcţia de specialitate, prezentul demers normativ a fost analizat în cadrul şedinţei plenului Comisiei Naţionale a Monumentelor Istorice în data de 30 iunie a.c.

Proiectul de ordin va fi transmis spre consultare şi structurilor asociative ale autorităţilor administraţiei publice locale, conform prevederilor Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative, cu modificările ulterioare.

Dat fiind caracterul normativ al acestui ordin, aprobarea lui se va face cu respectarea prevederilor Legii nr. 52/2003 privind transparența decizională în administrația publică, republicată și este urmată de publicarea în Monitorul Oficial al României, Partea I.

Dispoziţiile prevăzute de prezentul ordin nu se aplică procedurilor de eliberarea a avizelor de specialitate în curs de soluţionare şi intră în vigoare în termen de 30 de zile de la data publicării în Monitorul Oficial al României, Partea I.